## Uredba o unutarnjem ustrojstvu Ministarstva zdravstva

### NN 108/2003 (8.7.2003.), Uredba o unutarnjem ustrojstvu Ministarstva zdravstva

# VLADA REPUBLIKE HRVATSKE

1421

Na temelju članka 60. stavaka 1. i 2. Zakona o
sustavu državne uprave (»Narodne novine«, br. 75/93, 48/99, 15/2000, 127/2000 i
59/2001) i članka 34. stavka 1. Uredbe o načelima za unutarnje ustrojstvo
tijela državne uprave (»Narodne novine«, broj 43/2001), Vlada Republike
Hrvatske je na sjednici održanoj 3. srpnja 2003. godine donijela

## UREDBU

### o unutarnjem ustrojstvu Ministarstva zdravstva

I. OPĆE ODREDBE

Članak 1.

Ovom se Uredbom određuje unutarnje ustrojstvo
Ministarstva zdravstva (u daljnjem tekstu: Ministarstvo), nazivi upravnih
organizacija u sastavu Ministarstva i drugih unutarnjih ustrojstvenih jedinica,
njihov djelokrug i način upravljanja, te okvirni broj državnih službenika i
namještenika potrebnih za obavljanje poslova iz djelokruga Ministarstva.

Uz poslove utvrđene ovom Uredbom unutarnje
ustrojstvene jedinice Ministarstva obavljaju i druge poslove koje im povjeri
ministar.

II. UNUTARNJE USTROJSTVO I DJELOKRUG

Članak 2.

Za obavljanje poslova iz djelokruga Ministarstva
ustrojavaju se sljedeće upravne organizacije i druge unutarnje ustrojstvene
jedinice:

1. Kabinet ministra

2. Odjel za međunarodnu suradnju i informiranje

3. Tajništvo Ministarstva

4. Uprava za stručno-medicinske poslove

5. Uprava za ekonomske poslove u zdravstvu

6. Uprava za pravne poslove

7. Uprava za inspekcijske poslove.

1. KABINET MINISTRA

Članak 3.

Kabinet ministra je posebna unutarnja
ustrojstvena jedinica Ministarstva koja obavlja protokolarne i druge poslove za
ministra i njegovog zamjenika; pribavlja dokumentaciju i materijale od upravnih
organizacija u sastavu Ministarstva i osigurava pravodobnu dostavu materijala i
drugih dokumenata iz djelokruga Ministarstva Vladi Republike Hrvatske i
Hrvatskome saboru i njihovim tijelima, obavlja poslove u vezi s evidencijom i
pohranom povjerljive pošte, obavlja poslove unutarnjeg nadzora i kontrole rada
Ministarstva, priprema planove, protokole i organizira upravljanje u kriznim
slučajevima u cilju postizanja učinkovitog i pravovremenog odgovora na
incidentna stanja, te obavlja druge savjetodavne, stručne i administrativne
poslove u vezi realizacije programa rada i aktivnosti ministra i njegovog
zamjenika.

2. ODJEL ZA MEĐUNARODNU SURADNJU
I INFORMIRANJE

Članak 4.

Odjel za međunarodnu suradnju i informiranje
izravno i putem nadležnih tijela Republike Hrvatske obavlja poslove među­narodne
suradnje Ministarstva; predlaže, potiče i koordinira bilateralnu i
multilateralnu suradnju s ministarstvima zdravstva ili zdravstvu srodnim
organizacijama; sudjeluje u postupcima sklapanja međunarodnih ugovora o
socijalnom osiguranju u dijelu zd­ravstvene zaštite i zdravstvenog osiguranja,
priprema, provodi i koordinira međunarodne projekte iz zdravstvene djelatnosti,
te projekte i poslove civilno-vojne suradnje; sudjeluje u radu, održa­va i
unapređuje odnose s međunarodnim zdravstvenim institucijama; izrađuje nacrte
prijedloga međunarodnih ugovora iz djelokruga Ministarstva te o njima vodi
dokumentaciju i skrbi o njihovoj provedbi; izrađuje tumačenja o primjeni
odredaba pojedinog me­đud­ržavnog ugovora; priprema godišnji plan međunarodne
suradnje; obavlja poslove oko međunarodnih susreta ministra, članova stručnog
kolegija i izaslanstava Ministarstva i predlaže načine unapređivanja međunarodne
suradnje.

Odjel priprema
priopćenja o radu Ministarstva; vodi medijsku promidžbu ciljeva, načela i
raznih aktivnosti na području zdravstva, priprema konferencije za novinare;
dogovara razgovore ministra i njegovog zamjenika s medijima i organizira
medijsko praćenje događaja u kojima sudjeluju ministar i njegov zamjenik;
sustavno prati i analizira priloge o Ministarstvu u medijima; u suradnji s
drugim ustrojstvenim jedinicama Ministarstva koordinira izradu odgovora na
stručna novinarska pitanja, upite i predstavke građana.

3. TAJNIŠTVO MINISTARSTVA

Članak 5.

Tajništvo ministarstva je posebna unutarnja
ustrojstvena jedinica u kojoj se obavljaju poslovi koji se odnose na tehničko
usklađivanje rada unutarnjih ustrojstvenih jedinica u sastavu Ministarstva,
pripremu i praćenje ostvarivanja plana rada Ministarstva, praćenje stanja
kadrova u Ministarstvu, pripremu rješenja i drugih stručnih poslova iz područja
radnih odnosa za službenike i namještenike Ministarstva, predlaganja plana
obrazovanja i stručnog usavršavanja cjelokupnog Ministarstva, te poduzimanje
mjera za osiguranje učinkovitosti u radu.

Tajništvo obavlja poslove u vezi informatizacije
za potrebe Ministarstva, brine o urednom i pravilnom korištenju imovine i
sredstava za rad, te obavlja opće, tehničke i pomoćne poslove.

Članak 6.

U Tajništvu ministarstva ustrojavaju se:

3.1. Odjel za kadrovske i informatičke poslove

3.2. Odjel za opće poslove.

3.1. Odjel za kadrovske i informatičke poslove
sudjeluje u izradi nacrta propisa o unutarnjem ustrojstvu i unutarnjem redu
ministarstva, obavlja za potrebe ministarstva sve stručne i administrativne
poslove u vezi s prijamom, raspoređivanjem i prestankom službe državnih službenika
i namještenika, obavlja poslove koji se odnose na stručno obrazovanje i
osposobljavanje službenika i namještenika, informatičke poslove za potrebe
ministarstva, vodi osobne očevidnike, dosjee i ostale evidencije iz radnih
odnosa, te ostale poslove koje odredi tajnik Ministarstva.

3.2. Odjel za opće poslove priprema i
objedinjuje prijedloge plana rada Ministarstva zaprimljenih od upravnih
organizacija i unutarnjih ustrojstvenih jedinica i izvješća o njegovu
ostvarivanju, obavlja prijam i dostavu pošte, urudžbiranje i raspore­đivanje
akata, otpremu i arhiviranje, poslove prijepisa i umnožavanje materijala,
pripremu i posluživanje toplih i hladnih napitaka, poslove prijevoza službenim
vozilima i njihova održa­vanja, poslove telefonista i ekonomata, te ostale
poslove koje odredi tajnik Ministarstva.

4. UPRAVA ZA STRUČNO-MEDICINSKE POSLOVE

Članak 7.

Uprava za stručno-medicinske poslove je upravna
organizacija u sastavu Ministarstva koja obavlja stručne i upravne poslove
vezane za: utvrđivanje prijedloga državne zdravstvene politike, organizaciju
rada sustava zdravstvene zaštite na primarnoj, se­kun­darnoj i tercijarnoj
razini, koordinaciju aktivnosti vezanu za utvrđivanje vrste i opsega usluga,
nadzor nad metodologijom utvr­đivanja osnova za ugovaranje zdravstvene zaštite,
predlaganje mjera zdravstvene zaštite, praćenje i unapređenje zdravstvenog
stanja, zdravstvenih potreba stanovništva i organizacije rada te provođenje
razvojnih i preventivnih javno-zdravstvenih programa, praćenje
zdravstveno-statističkih pokazatelja i istraživanja na području zdravstvene
djelatnosti, izradu prijedloga razvojnih programa na području primarne,
sekundarne i tercijarne zdravstvene zaštite i zdravstvenog turizma, praćenje iunapređenje rada hitne medicinske pomoći, izradu prijedloga preventivnih
programa i provedbu mjera za zaštitu od štetnog utjecaja okoliša na zdravlje i
unapređenje zdravlja stanovništva, praćenje i sudjelovanje u radu udruga.
Predlaže programe za poboljšanje kvalitete življenja invalida, osoba s posebnim
potrebama, osoba starije životne dobi i drugih vulnerabilnih skupina
stanovništva, izradu prijedloga programa i koordinaciju provedbe programa
transplantacijske medicine, praćenje i izradu prijedloga mreža zdravstvenih
ustanova i potrebnih zdravstvenih radnika, zdravstvenih suradnika i
nezdravstvenih radnika uposlenih u sustavu zdravstva, izrada pri­jedloga
programa razvoja uloge civilnog društva u sustavu zd­rav­stva, organizaciju i
provedbu programa i projekata, proiz­vod­nju, stavljanje u promet i opskrbu
lijekovima, medicinskim i homeopatskim proizvodima, pružanje pomoći građanima,
sudjelovanje u izradi zakona i provedbenih propisa u području zdrav­stvene
zaštite i zdravstvenog osiguranja.

U području svoga rada surađuje i koordinira rad
s jedinicama lokalne i područne (regionalne) samouprave, udrugama, stručnim
udruženjima, komorama, sindikatima, međunarodnim institucijama, sudjeluje i
usklađuje plan i program mjera zdravstvene zaštite za implementaciju direktiva
Europske unije.

Članak 8.

Za obavljanje poslova Uprave za
stručno-medicinske poslove ustrojavaju se sljedeći odjeli:

4.1. Odjel za primarnu zdravstvenu zaštitu

4.2. Odjel za bolničku zdravstvenu zaštitu

4.3. Odjel za ljudske resurse i razvojne
programe

4.4. Odjel za lijekove i medicinske proizvode.

4.1. Odjel za primarnu zdravstvenu zaštitu
obavlja upravne i stručne poslove vezane za: praćenje, planiranje, suradnju,
una­pređenje, organizaciju i djelokrug rada zdravstvenih ustanova i privatnih
praksi na primarnoj razini, utvrđuje kriterije za praćenje kvalitete rada,
provodi nadzor nad metodologijom utvrđivanja osnova za ugovaranje primarne
zdravstvene zaštite, sudjeluje u prip­remi stručnih podloga za izradu
prijedloga propisa na pod­ručju primarne zdravstvene zaštite, te pruža pomoć
građanima iz svog djelokruga rada.

4.2. Odjel za bolničku
zdravstvenu zaštitu obavlja upravne i stručne poslove vezane za: praćenje,
planiranje, suradnju, unapre­đenje, organizaciju i djelokrug rada sustava
zdravstvene zaštite bolničkih zdravstvenih ustanova, utvrđivanje mjera bolničke
zdravstvene zaštite; utvrđivanje bolničkih protokola, predlaže mjere za
kontinuirano poboljšanje bolničke skrbi, provodi nadzor nad metodologijom utvrđivanja
osnova za ugovaranje bolničke zdravstvene zaštite, koordinira aktivnosti
postupaka eksplantacije i transplantacije, prati provedbu transplatacijskog
programa, provodi zdravstveno promidžbene aktivnosti, obavlja stručne poslove
vezane za unapređenje kvalitete u pružanju usluga dijagnostike, mjera
preventivne zdravstvene zaštite i postupaka liječenja, utvr­đu­je kriterije za
praćenje kvalitete rada, uvodi mjere kontrole kvalitete u zdravstvenim ustanovama,
planira i unapređuje tehnič­ko-medicinsku opremljenost zdravstvenih ustanova,
uvodi klinič­ke smjernice u pružanju zdravstvenih usluga, obavlja poslove ve­zane
za akreditaciju zdravstvenih ustanova, sudjeluje u pripremi stručnih podloga za
izradu prijedloga propisa, te pruža pomoć građanima iz svog djelokruga rada.

4.3. Odjel za ljudske resurse i razvojne
programe obavlja upravne i stručne poslove vezane za analizu, praćenje,
planiranje, suradnju, unapređenje i organizaciju u području rada i edukacije
ljudskih resursa u sustavu zdravstva, suradnju s komorama, stručnim udrugama,
udrugama građana i sindikatima, obavlja po­slo­ve izrade plana i programa mreže
potrebnih zdravstvenih i nezdravstvenih djelatnika, planiranja i odobravanja
potrebnih specijalizacija, provodi postupak i utvrđuje uvjete specijalističkog
staža i verifikaciju specijalističkog staža obavljenog u inozemstvu, prati
provođenje pripravničkog i specijalističkog staža, planira i provodi državne i
stručne ispite svih zdravstvenih djelatnika, sudjeluje pri izradi normativa i
standarda, utvrđuje kriterije za osiguranje praćenja kvalitete zdravstvene
njege, planira potrebe trajne i dodatne edukacije za pojedina specifična radna
mjesta, izrađuje i usklađuje sustav obavljanja zdravstvene njege kroz
jedinstvene protokole rada i dokumentaciju, koordinira provođenje razvojnih
programa i projekata i sudjeluje u pripremi stručnih podloga za projekte i
programe te za izradu prijedloga plana i programa zdravstvene zaštite, te
sudjeluje u pripremi stručnih podloga za izradu prijedloga propisa iz svog
djelokruga.

4.4. Odjel za lijekove
i medicinske proizvode obavlja upravne i stručne poslove vezane za registraciju
i obnovu registracije lijekova, medicinskih i homeopatskih proizvoda te stručne
poslove vezane za klinička ispitivanja lijekova, priprema i nadzire ustroj
Agencije za lijekove i medicinske proizvode, obavlja poslove vezane uz
izdavanje, obnovu i oduzimanje rješenja za stav­ljanje lijekova, medicinskih i
homeopatskih proizvoda u promet, osiguranja provođenja međunarodnih obveza na
području lijekova i kliničkih ispitivanja, suradnju s međunarodnim
organizacijama na području lijekova, medicinskih i homeopatskih proizvoda te
kliničkih ispitivanja, prati opskrbljenost tržišta Republike Hrvat­ske neophodnim
lijekovima, donosi i provodi nacionalnu politiku lijekova, koordinira
aktivnosti vezane za utvrđivanje vrste i opsega korištenja lijekova i
medicinskih proizvoda u zdravstvenoj zaštiti na svim razinama te surađuje sa
zdravstvenim organizacijama i agencijama, obavlja osiguranje provođenja obveza
koje proizlaze iz ratificiranih međunarodnih ugovora na području lijekova,
poglavito opojnih droga i prekursora, medicinskih i homeopatskih proizvoda,
izdaje certifikate o farmaceutskim pro­izvodima, utvrđuje uvjete za proizvodnju
i izradu lijekova, medicinskih i homeopatskih proizvoda, te uvjete za promet
lijekovima, medicinskim i homeopatskim proizvodima na malo (drogerije) i na
veliko (veleprodaje); nadzire metodologiju utvrđivanja osnova za ugovaranje
prepisivanja lijekova i medicinskih proizvoda te provođenja ugovorenih odnosa u
djelokrugu osnovnog osiguranja s Hrvatskim zavodom za zdravstveno osiguranje,
obavlja upravne i stručne poslove vezane za opojne droge i prekursore, izdaje
odobrenja za uvoz i izvoz opojnih droga i prekursora, vodi evidenciju o uvozu i
izvozu te zalihama opojnih droga, i prekursora, izdaje suglasnosti za uvoz
lijekova i medicinskih proizvoda te carinske olakšice kod doniranja istih,
obavlja upravne i stručne poslove vezane za davanje suglasnosti za provođenje
kliničkih ispitivanja lijekova te prati provođenje istih, obavlja nadzor nad
provođenjem kliničkih ispitivanja lijekova, oduzima suglasnosti za provođenje
kliničkih ispitivanja, utvrđuje uvjete za provođenje kliničkih ispitivanja,
izdaje odobrenje za uvoz i izvoz materijala za klinička ispitivanja, sudjeluje
u izradi zakonske regulative i drugih propisa iz djelokruga svoga rada.

5. UPRAVA ZA EKONOMSKE POSLOVE
U ZDRAVSTVU

Članak 9.

Uprava za ekonomske poslove u zdravstvu upravna
je organizacija u sastavu Ministarstva koja obavlja upravne i stručne poslove
vezane za kapitalna ulaganja u zdravstvu, financijsko-
-računovodstvene poslove, priprema prijedlog proračunskih potreba Ministarstva,
izrađuje završni račun i konsolidacijske bilance, te sudjeluje u pripremi
zakona i drugih propisa u granicama svog djelokruga rada.

Članak 10.

U Upravi za ekonomske poslove u zdravstvu
ustrojavaju se:

5.1. Odjel za plan i analizu

5.2. Odjel za
investicije u zdravstvu

5.3. Odjel za
računovodstvo.

5.1. Odjel za plan i
analizu planira proračunske potrebe Ministarstva, izrađuje plan nabave i
prijedlog plana državnog prora­ču­na, priprema i izrađuje bazu podataka o
opremljenosti zdravstvenih ustanova, priprema, planira, predlaže i analizira
kapitalna ula­ganja u zdravstvene ustanove i izrađuje potrebna izvješća, na
bazi analitičkih pokazatelja predlaže korištenje i racionalizaciju sred­stava i
vodi pripadajuće evidencije sukladno zakonskim i drugim propisima.

5.2. Odjel za
investicije u zdravstvu priprema i predlaže donošenje odluka o pokretanju
postupka nabave sukladno zakonskim i podzakonskim propisima i planu nabave za
pojedinu proračunsku godinu, pribavlja suglasnosti za investicijska ulaganja,
provodi postupke nabave, izrađuje ugovore o nabavi i prati njihovu realizaciju,
izrađuje mišljenja i očitovanja na prijedloge zakonskih tekstova iz područja
javne nabave i financiranja sustava državnog proračuna, surađuje na izradi zakonskih
akata kojima se utvrđuju uvjeti u pogledu prostora i medicinsko-tehničke opreme
zdravstvenih ustanova, surađuje s Državnim odvjetništvom Republike Hrvatske u
postupcima koji su vezani za ispunjenje ugovornih obveza i u kojima je
Ministarstvo stranka u postupku.

 5.3. Odjel za računovodstvo obrađuje
računovodstveno-financijsku dokumentaciju, brine o zakonitoj primjeni
materijalno--financijskih propisa, obavlja stručne poslove vezane uz izvršenje
tekućih izdataka, izrađuje godišnja, mjesečna i tromjesečna financijska
izvješća i konsolidacijske bilance, brine o racionalnom i zakonitom korištenju
sredstava osiguranih državnim proračunom, skrbi o rezerviranju i povlačenju
financijskih sredstava potrebnih za izvršavanje obveza iz nadležnosti
Ministarstva, obavlja računovodstvenu kontrolu prije isplate, vodi zakonom
propisane računovodstvene knjige i pomoćne evidencije, evidentira sve novčane
transakcije i poslovne događaje, vodi knjigovodstvo osnovnih sredstava i sitnog
inventara, blagajničko poslovanje, obavlja obračun i isplatu plaća i naknada,
surađuje s Odjelom za plan i analizu prilikom dostave podataka vezanih za
izvršenje proračuna.

6. UPRAVA ZA PRAVNE POSLOVE

Članak 11.

Uprava za pravne poslove upravna je organizacija
u sastavu Ministarstva koja obavlja poslove izrade nacrta prijedloga zakona i
podzakonskih akata iz područja zdravstvene zaštite i zdravstvenog osiguranja,
prati usklađenost propisa iz područja zdravstvene zaštite i zdravstvenog
osiguranja te iz područja sanitarne inspekcije s propisima Europske unije,
obavlja upravne poslove vezane uz provođenje zakona i drugih propisa iz
djelokruga Ministarstva, vodi upravne postupke prvog i drugog stupnja, vodi
propisane registre, te prikuplja podatke radi izrade potrebnih izvješća i
analiza iz svog djelokruga rada.

Članak 12.

U Upravi za pravne poslove u zdravstvu
ustrojavaju se:

6.1. Odjel za normativnu djelatnost i pravne
poslove

6.2. Odjel za europske integracije.

6.1. Odjel za normativnu djelatnost i pravne
poslove priprema nacrte prijedloga propisa iz područja zdravstvene zaštite i
zdravstvenog osiguranja, priprema druge akte koje donosi ministar, prati
primjenu zakona i drugih propisa te daje tumačenja u primjeni propisa, priprema
mišljenja na nacrte prijedloga zakona te mišljenja i suglasnosti na podzakonske
propise drugih tijela državne uprave u pitanjima koja ulaze u djelokrug
Ministarstva, priprema mišljenja o prijedlozima za ocjenu ustavnosti odnosno
zakonitosti propisa iz područja zdravstvene zaštite i zdravstvenog osiguranja,
kao i odgovore na tužbe u upravnim sporovima te odgovore u postupcima iz nadležnosti
pučkog pravobranitelja Republike Hrvatske, daje mišljenja na izvješća pučkog
pravobranitelja Republike Hrvatske o ostvarivanju prava građana iz područja
zdravstvene zaštite i zdravstvenog osiguranja, te sura­đuje s Državnim
odvjetništvom Republike Hrvatske u svim sud­skim postupcima u kojima je
Republike Hrvatska – Ministarstvo stranka u postupku.

Odjel obavlja i upravne
poslove koji se odnose na osnivanje, utvrđivanje uvjeta te davanje odobrenja za
početak rada zdravstvenih ustanova, vodi upravne postupke vezano uz proširenje
i promjenu djelatnosti zdravstvenih ustanova i uz izdavanje odobrenja za
obavljanje poslova zdravstvenih djelatnika izvan punog radnog vremena, vodi
postupak i priprema nacrte rješenja u postupku osnivanja, početka rada,
preseljenja, privremene obustave rada te prestanka rada privatnih praksi,
obavlja upravne poslove u postupku dodjele i obnove naziva kliničkih ustanova,
utvrđivanja uvjeta za izvođenje nastave u zdravstvenim ustanovama primarne
zdravstvene zaštite, te provodi postupak dodjele naziva referentnog centra
Ministarstva.

6.2. Odjel za europske
integracije prati usklađenost pravnih propisa iz oblasti sanitarne inspekcije,
zdravstva i zdravstvenog osiguranja s propisima Europske unije, te prati provođenje
propisa iz područja zaštite prava pacijenata; poduzima aktivnosti vezano za
prilagodbu hrvatskog zakonodavstva sa zakonodavstvom Europske unije u dijelu
nadležnosti Ministarstva, a posebice u oblasti javnog zdravlja, sanitarne
inspekcije i zdravstvenog osiguranja, s ciljem njihove potpune usklađenosti s *acquis
communautaire*-om; inicira izmjene i donošenje zakona i drugih propisa u
skladu s propisima Europske unije, te sudjeluje u međunarodnoj suradnji u
području nadležnosti Odjela.

7. UPRAVA ZA INSPEKCIJSKE POSLOVE

Članak 13.

Uprava za inspekcijske poslove upravna je
organizacija u sastavu Ministarstva koja obavlja inspekcijske, upravne i
stručne poslove vezane za nadzor nad provođenjem zakona, drugih propisa i općih
akata u djelatnosti zdravstva; nadzor nad stručnim radom zdravstvenih ustanova,
zdravstvenih djelatnika i privatnih zdravstvenih djelatnika: nadzor nad
ispitivanjem, proizvodnjom, izradom, provjerom kakvoće i prometa na veliko i
malo lijekova, medicinskih i homeopatskih proizvoda; obavlja inspekcijske,
upravne i stručne poslove koji se odnose na zaštitu pučanstva od zaraznih
bolesti, ionizirajućih i neionizirajućih zračenja i na zd­rav­stvenu ispravnost
namirnica i predmeta opće uporabe, te na proizvodnju, promet, uporabu i
zbrinjavanje otrova; obavlja inspekcijski nadzor nad izgradnjom građevina koje
podliježu sanitarnom nadzoru, te uvozom namirnica i predmeta opće uporabe kao i
sirovina za njihovu proizvodnju u vezi udovoljavanja uvjetima zdravstvene
ispravnosti, nadzor nad uvozom i provozom preko teritorija Republike Hrvatske
otrova i radioaktivnih tvari, kao i nadzor nad osobama i njihovim stvarima pri
prelasku državne granice u cilju zaštite pučanstva od zaraznih bolesti. Surađuje
s drugim tijelima državne uprave na području zaštite zdravlja pučanstva i
zaštite i unapređenja zdravog okoliša, predlaže mjere za unapređenje stanja,
priprema prijedloge nacrta zakona i drugih propisa, daje stručna mišljenja o
načinu njihove provedbe, te sudjeluje u poslovima međunarodne suradnje.

Članak 14.

U Upravi za inspekcijske poslove ustrojavaju se:

7.1. Odjel za sanitarnu inspekciju, upravni
nadzor i pravne poslove

7.2. Odjel za zdravstvenu i farmaceutsku
inspekciju

7.3. Odjel za graničnu sanitarnu inspekciju.

7.1. Odjel za sanitarnu inspekciju, upravni
nadzor i pravne poslove obavlja inspekcijske, upravne i stručne poslove koji se
od­nose na zaštitu pučanstva od zaraznih bolesti, ionizirajućih i
neionizirajućih zračenja, proizvodnju, promet, uporabu i zbrinja­va­nje otrova
skupine I., obavlja sanitarno-inspekcijski nadzor nad izgradnjom građevina koje
podliježu sanitarnom nadzoru, građe­vinama i uređajima za javnu vodoopskrbu za
preko 50.000 ekvivalentnih stanovnika, kao i uređajima za pročišćavanje
otpadnih voda za više od 50.000 ekvivalentnih stanovnika, izrađuje stručne upute
za rad i provodi stručni nadzor nad radom županijskih sanitarnih inspektora.

Odjel obavlja poslove upravnog nadzora nad radom
inspektora Uprave i sanitarnih inspektora u uredima državne uprave županija i
Grada Zagreba, izrađuje upute za rad istih, vodi uprav­ni postupak drugog
stupnja, te obavlja poslove u vezi postupaka po tužbama u upravnim sporovima.

7.2. Odjel za zdravstvenu i farmaceutsku
inspekciju prati i proučava stanja u zdravstvenoj zaštiti i poduzima mjere za
kvalitetno obavljanje djelatnosti, obavlja inspekcijske, upravne i struč­ne
poslove vezane za nadzor nad provođenjem zakona, drugih propisa i općih akata u
djelatnosti zdravstva, nad stručnim radom zdravstvenih ustanova, zdravstvenih
djelatnika te privatnih zdravstvenih djelatnika, nad dobrom kliničkom praksom,
primjenom sredstava i metoda za prevenciju, dijagnostiku, terapiju i
rehabilitaciju, načinom vođenja i korištenja odgovarajuće medicinske do­ku­mentacije
i evidencije, mjerama za sprječavanje i suzbijanje bol­ničkih infekcija, radom
zdravstvenih djelatnika u obavljanju poslova zdravstvenog turizma, pruža pomoć
građanima, zdravstvenim ustanovama i zdravstvenim djelatnicima u provođenju
propisa i mjera iz zdravstvene djelatnosti, prati odnose zdravstvenih
djelatnika i ostalog osoblja prema bolesniku i surađuje s komorama u provođenju
poslova iz svog djelokruga.

Odjel provodi nadzor nad ispitivanjem,
proizvodnjom i izradom lijekova, medicinskih proizvoda i homeopatskih
proizvoda, prometom na veliko i malo lijekova, medicinskih i homeopatskih
proizvoda, radom ljekarni, provedbom kakvoće lijekova i medicinskih proizvoda,
te obavješćivanjem i oglašavanjem lijekova, medicinskih i homeopatskih
proizvoda.

7.3. Odjel za graničnu sanitarnu inspekciju
obavlja inspek­cijski nadzor nad osobama, njihovim stvarima, kao i prijevoznim
sredstvima u prometu preko državne granice u cilju zaštite pučanstva od
unošenja karantenskih i drugih zaraznih bolesti u Republiku Hrvatsku, nadzor
nad zdravstvenom isprav­nošću namirnica i sirovina za njihovu proizvodnju, kao
i nad predmetima opće uporabe, nad uvozom otrova i radioaktivnih tvari i
njihovim provozom kroz Republiku Hrvatsku, te nad prijenosom umrlih osoba iz
inozemstva u Republiku Hrvatsku.

Za obavljanje poslova Odjela za graničnu
sanitarnu inspekciju ustrojavaju se:

7.3.1. Područna
jedinica – Odsjek za sjeverozapadnu Hrvat­sku sa sjedištem u Zagrebu, radi
obavljanja poslova iz djelokruga rada na području sjeverozapadne Hrvatske.
Odsjek ima po jednog samostalnog izvršitelja u Krapini, Karlovcu, Varaždinu i
Gori­čanu.

7.3.2. Područna
jedinica – Odsjek za središnju i istočnu Hrvatsku sa sjedištem u Osijeku, radi
obavljanja poslova iz djelokruga rada na području središnje i istočne Hrvatske.
Odsjek ima po jednog samostalnog izvršitelja u Vukovaru, Donjem Miholjcu,Bjelovaru,
Koprivnici i Županji.

7.3.3. Područna
jedinica – Odsjek za Istru i sjeverno Primorje sa sjedištem u Rijeci, radi
obavljanja poslova iz djelokruga rada na području Istre i sjevernog Primorja.
Odsjek ima po jednog samostalnog izvršitelja u Umagu i Buzetui dva
samostalna izvršitelja u Puli.

7.3.4. Područna
jedinica - Odsjek za Dalmaciju sa sjedištem u Splitu, radi obavljanja poslova
iz djelokruga rada na području Dalmacije. Odsjek ima po jednog samostalnog
izvršitelja u Šibeniku i Pločama, te dva samostalna izvršitelja u Zadru i
Dubrovniku.

Odsjeci i samostalni
izvršitelji u Odjelu za graničnu sanitarnu inspekciju u pravilu obavljaju
poslove na područjima za koja su ustrojeni, a prema nalogu ministra mogu
obavljati poslove i na drugim područjima.

III. UPRAVLJANJE MINISTARSTVOM

Članak 15.

Ministar predstavlja Ministarstvo i upravlja
njegovim radom.

Zamjenik ministra zamjenjuje ministra u slučaju
njegova izbivanja ili spriječenosti, te obavlja i druge poslove koje mu povjeri
ministar.

Upravnim organizacijama u sastavu Ministarstva i
unutarnjim ustrojstvenim jedinicama upravljaju čelnici tijela utvrđeni Uredbom
o načelima za unutarnje ustrojstvo tijela državne uprave.

Odjelom iz članka 4. upravlja načelnik Odjela
koji odgovara za svoj rad ministru.

Samostalni izvršitelji u odsjecima Odjela za
graničnu sanitarnu inspekciju za svoj rad odgovaraju voditeljima Odsjeka.

Članak 16.

Kao stručno tijelo i savjetodavno tijelo,
ministar osniva stručni kolegij.

Sastav i način rada stručnog kolegija utvrdit će
se Pravilnikom o unutarnjem redu Ministarstva.

Članak 17.

Za raspravljanje o pojedinim pitanjima iz
djelokruga Ministarstva, a osobito za utvrđivanje nacrta propisa, davanja
mišljenja i prijedloga u osobito značajnim stvarima, ministar može osnovati
stručne savjete, povjerenstva, radne grupe i sl.

Odlukom o osnivanju stručnog savjeta,
povjerenstva, odnosno radne grupe iz stavka 1. ovog članka utvrdit će se njegov
sastav, djelokrug, način rada, te druge specifičnosti.

IV. OKVIRNI BROJ SLUŽBENIKA
I NAMJEŠTENIKA

Članak 18.

Okvirni broj državnih službenika i namještenika
potrebnih za obavljanje poslova iz djelokruga rada Ministarstva određen je u
Tablici koja je sastavni dio ove Uredbe i ne objavljuje se u »Narodnim
novinama«.

V. PRIJELAZNE I
ZAVRŠNE ODREDBE

Članak 19.

Pravilnikom o unutarnjem redu Ministarstva utvrdit
će se broj potrebnih državnih službenika i namještenika s naznakom njihovih
osnovnih poslova i zadaća i stručnih uvjeta potrebnih za njihovo obavljanje,
njihove ovlasti i odgovornosti, način uprav­ljanja, te druga pitanja od značaja
za rad Ministarstva koja nisu uređena ovom Uredbom.

Pravilnik o unutarnjem
redu Ministarstva donijet će ministar zdravstva uz prethodnu suglasnost
ministarstva nadležnog za poslove opće uprave, u roku od 60 dana od dana
stupanja na snagu ove Uredbe.

Članak 20.

Danom stupanja na snagu
ove Uredbe prestaje važiti Uredba o unutarnjem ustrojstvu Ministarstva
zdravstva (»Narodne novine«, broj 70/2001.).

Članak
21.

Ova Uredba stupa na
snagu danom objave u »Narodnim novinama«.

Klasa: 023-03/03-01/07
Urbroj: 5030104-03-1
Zagreb, 3. srpnja 2003.

Predsjednik
**Ivica Račan,** v. r.

Uredba, NN 108/2003-1421